CELEX: 62015TN0562
Language: da
Date: 2015-09-25 00:00:00
Title: Sag T-562/15: Sag anlagt den 25. september 2015 — Federcaccia Toscana m.fl. mod Kommissionen

16.11.2015   
            
            
               DA
            
            
               Den Europæiske Unions Tidende
            
            
               C 381/53
            
         Sag anlagt den 25. september 2015 — Federcaccia Toscana m.fl. mod Kommissionen
   (Sag T-562/15)
   (2015/C 381/64)
   Processprog: italiensk
   
      Parter
   
   
      Sagsøgere: Federcaccia Toscana (Firenze, Italien), Moreno Periccioli (Volterra, Italien), Arcicaccia Toscana (Firenze, Italien), Fabio Lupi (Cascina, Italien), Associazione dei Migratoristi Italiani per la conservazione dell'ambiente naturale (ANUU) — TOSCANA (Cerreto Guidi, Italien) og Franco Bindi (Cerreto Guidi, Italien) (ved: advokat A. Bruni)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Det fastslås og erklæres, at Europa-Kommissionen uagtsomt har undladt at undersøge de oprindelige Key Concepts-oplysninger indhentet fra Italien vedrørende indledningen af træk forud for pardannelsen hos arterne skovsneppe, sangdrossel og sjagger, sammenholdt med de samme oplysninger indhentet fra Frankrig, hvorved Kommissionen ligeledes har tilsidesat sin forpligtelse til at udarbejde deraf følgende transnationale oplysninger om disse tre trækkende arter inden for geografisk og klimatisk ensartede territorielle områder.
            
         
               —
            
            
               Det fastslås og erklæres, at Europa-Kommissionen uagtsomt har undladt at undersøge de italienske Key Concepts-oplysninger vedrørende indledningen af træk forud for pardannelsen hos arterne, skovsneppe, sangdrossel og sjagger, idet den tilpassede dem til og ensartede dem efter de tilsvarende franske oplysninger, som blev fundet korrekte og legitime, hvorved indledningen af træk forud for pardannelsen hos de tre arter også i Italien blev identificeret til den anden tidagesperiode i februar.
            
         
               —
            
            
               Det fastslås og erklæres, at Europa-Kommissionen uden gyldige og korrekte forudsætninger i Italien, og nærmere bestemt Toscana, har ønsket at indføre uberettigede begrænsninger i jagten på skovsneppe, sangdrossel og sjagger i forhold til det i Frankrig tilladte, nærmere bestemt på Korsika, idet jagten på disse tre trækkende arter blev fremskudt til den 20. januar i Toscana.
            
         
               —
            
            
               Det fastslås og erklæres, at proceduren EU PILOT 6955/14/ENVI, som Kommissionen alene iværksatte i forhold til Italien, uden at den tog et tilsvarende og sammenhængende initiativ i forhold til Frankrig, og uden selv den mindste indledende sagsoplysning med henblik på at indhente sammenhængende oplysninger, hvoraf det kunne udledes, at den egentlige indledning af træk forud for pardannelsen hos arterne skovsneppe, sangdrossel og sjagger, skulle fastlægges med en måneds forskel mellem Korsika og Sydfrankrig (20.2) i forhold til det samme træk forud for pardannelsen i Toscana den 20. januar, er ulovlig, idet der foreligger forskelsbehandling mellem medlemsstater og/eller regioner i medlemsstater, samt idet der ikke foreligger gyldige forudsætninger.
            
         
               —
            
            
               Det fastslås og erklæres, at de undladelser, som Europa-Kommissionen har udvist og opretholdt i forhold til den af de sagsøgende foreninger meddelte klage den 19. maj 2015, var ulovlige, idet det samtidig fastslås, at svaret indeholdt i Kommissionens skrivelse af 9. september 2015, prot. nr. ENV.D.2/MC-GM/vf/ARES (2015) 3758354, var undvigende.
            
         
               —
            
            
               Kommissionen tilpligtes at tilpasse de italienske Key Concepts-oplysninger vedrørende indledningen af træk forud for pardannelsen for arterne, skovsneppe, sangdrossel og sjagger, med de tilsvarende Key Concepts-oplysninger fra Frankrig, hvorved den anden tidagesperiode i februar identificeres.
            
         
               —
            
            
               Under alle omstændigheder tilpligtes Kommissionen at tilpasse de italienske Key Concepts-oplysninger vedrørende indledningen af træk forud for pardannelsen i Toscana for skovsneppe, sangdrossel og sjagger, med de tilsvarende franske Key Concepts-oplysninger vedrørende Korsika og Sydfrankrig, hvorved den anden tidagesperiode i februar identificeres.
            
         
               —
            
            
               Europa-Kommissionen tilpligtes at betale erstatning til de sagsøgende jagtforeninger for sine tilsidesættelser og undladelser for det tab, sagsøgerne har lidt og kommer til at lide, også efter en rimelighedsbetragtning, for så vidt som det findes berettiget.
            
         
      Søgsmålsgrunde og væsentligste argumenter
   
   
               —
            
            
               Dette søgsmål har til formål at få fastslået Kommissionens undladelser, for så vidt som den uberettiget undlod at handle med hensyn til den anmodning af 29. maj 2015, hvorved de sagsøgende foreninger anmodede Kommissionen om at foretage ajourføring af de italienske Key Concepts-oplysninger og af den deraf følgende ændring af datoen for begyndelsen af trækket forud for pardannelsen for arterne skovsneppe, sangdrossel og sjagger ved at fastsætte begyndelsen til den anden periode på 10 dage i februar.
            
         
               —
            
            
               Til støtte for deres søgsmål har sagsøgerne påberåbt sig ugyldighed, upålidelighed og omtvistelig karakter af Key Concepts-oplysningerne vedrørende Italien, for så vidt angår begyndelsen af trækket forud for pardannelsen i Toscana for arterne skovsneppe, sangdrossel og sjagger, som er klart usammenhængende i forhold til oplysningerne vedrørende de øvrige medlemsstater eller regioner i medlemsstater, som er karakteriseret ved geografiske, miljømæssige og klimatiske ensartede forhold, og som vedrører samme udbredelsesområde og overvintringsområde, som udgøres af middelhavsområdet.
            
         
               —
            
            
               Sagsøgerne har gjort gældende, at Europa-Kommissionen har tilsidesat sin pligt til at foretage periodisk ajourføring og tilpasning af Key Concepts-oplysningerne samt til at træffe foranstaltninger til sikring af en ensartet anvendelse af traktaterne i hele EU uden forskelsbehandling af medlemsstaterne.
            
         
               —
            
            
               Sagsøgerne har endvidere gjort gældende, at Europa-Kommissionens forsømmelige adfærd, der er kvalificeret som culpøs og som en undladelse, ligeledes udgør en tilsidesættelse af artikel 17, stk. 1, TEU, af artikel 192 TEUF og 291 TEUF, af 4. betragtning til samt af artikel 7, 10 og 16 i Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle, af vejledningen om jagt inden for rammerne af direktiv 79/409/EØF (og direktiv 2009/14/EF) om beskyttelse af vilde fugle; af Europa-Parlamentets og Rådets forordning (EU) nr. 182/2011 af 16. februar 2011, af artikel 4, stk. 2 og artikel 9 i Den Europæiske Unions charter om grundlæggende rettigheder og af artikel 18 TEUF.